## Majandus- ja Kommunikatsiooniministeerium

**Avalik huvi** Rahastamise korras ei viidata otseselt toetuse taotleja avalikus huvis tegutsemise nõudele (kaudselt taotlejaile esitatavad nõuded pigem viitavad). Rahastamist reguleerivates dokumentides (ka vooru kutsetes) viidatakse ka arengukavadele, millesse toetatavad tegevused panustavad. Strateegiline partnerlus tuli võrdsuspoliitikate valdkonnaga üle Sotsiaalministeeriumist ja tehakse ettevalmistusi uueks partnerlusperioodiks.

**Tulemuslikkus** Ministeeriumi hinnangul toetavad TAT-id eesmärkide saavutamist ja võimaldavad hinnata rahastamise tulemuslikkust. Samas ei ole tarbijakaitsetegevuste tulemuslikkuse hindamisel mõõdikuid kokku lepitud (valdkonna toetuste jagamine sõltub suuresti tegevuste aktuaalsusest ja ei toetata pikalt üht kindlat ühendust). Maakondlike arenduskeskuste (MAK) voorudes on samas tulemusindikaatorid olemas. Toetuse saajate tegevuse tulemusaruandeid saab leida äriregistrist (majandusaasta) või TTJA dokumendiregistrist - koondatuna kuskil ei ole. Tarbijakaitsetegevuste valdkonnas toetatute aruandeid analüüsitakse tulemuslikkust silmas pidades. Rahastamismeetmeid koondanalüüsi tulemusel seni muudetud ei ole.

**Kaasatus** Alusdokumentide väljatöötamisel jälgitakse tavapärast õigusloome tava. Toetuste kasutamise järgselt ühendustelt protsessi kohta tagasiside küsimine sõltub samas toetusest. Käesoleval aastal strateegilise partnerluse väljatöötamisse on kaasatud ka vabaühendused.

**Läbipaistvus** Ministeeriumi veebilehelt üldist rahastamise materjali ei leia. See on paljus seotud viimaste aastate haldusalade ümberkorraldusega (MAK-id ReM-i). Tarbijakaitsetegevuste taotlusvooru teemad on leitavad TTJA veebist. Eraldi vabaühenduste rahastamise korda ei ole. 2023. aasta seisuga olid tegevustoetuse saajad RES-is välja toodud. Taotluse hindamise korra kohta info puudub. Taotlejad saavad hindamise sisust ülevaate (tarbijakaitse valdkonnas) käskkirjas, kuhu on lisatud hindamiskomisjoni otsus ja seisukohad (tagasiside).

**Ligipääsetavus** Üldist vabaühenduste rahastamise korda ei ole (strateegiline partnerluse uus periood hetkel alles väljatöötamisel). Nendes kordades/määrustes, kus erinevate valdkondade toetuste jagamine on sätestatud, ei puudutata erandeid (näiteks konkursivaba sihtfinantseerimine). Antavate toetuse liigid on valdkondlikes õigusaktides määratletud. Toetuse andmise tingimused on ministeeriumi hinnangul olnud objektiivsed ja mittediskrimineerivad (arvestades toetuse eesmärke). Kaasfinantseeringu nõuet 2023-25 perioodil ministeeriumi sõnul ei kohaldatud.

**Võimekus** Viimastel aastatel pole valdkondades tegutsevate vabaühenduste vajadusi hinnatud. Samas on toetused võimaldanud katta organisatsioonide üldkulusid (MAK-ide ja tarbijakaitse kontekstis). Ministeerium on hetkel teatavas vaheetapis, kus mujalt ülevõetud partnerluse uut perioodi planeeritakse ja vana puhul võimekuse hindamise kohta palju öelda pole võimalik.